ส่วนที่ 1

ข้อมูลสรุป (Executive Summary)

บริษัท บางสะพานบาร์มิล จำกัด (มหาชน) เป็นผู้ผลิตเหล็กเส้นรายใหญ่รายหนึ่งของประเทศ
ได้จดทะเบียนหุ้นสามัญของบริษัทในตลาดหลักทรัพย์แห่งประเทศไทยเมื่อวันที่ 28 มกราคม 2548
โดยมีทุนจดทะเบียน 1,132.5 ล้านบาทซึ่งทั้งหมดได้เรียกชำระเต็มมูลค่าแล้ว
กระบวนการผลิตเหล็กเส้นของบริษัทเป็นแบบรีดร้อนโดยใช้วัตถุดิบเหล็กแท่งเล็ก (Billet)
ที่นำเข้าจากต่างประเทศ มาเข้าเตาเพิ่มความร้อน (Reheating Furnace)
แล้วผ่านกระบวนการรีดเป็นเหล็กเส้นตามขนาดที่ต้องการ และใช้วิธีผึ่งเย็นโดยอากาศ (Air
Cooling) ก่อนจะเข้ามัดเพื่อจัดเก็บหรือขนส่งต่อไป เริ่มดำเนินการผลิตเมื่อวันที่ 17 สิงหาคม
2539 มีกำลังการผลิตสูงสุด 720,000 ตัน/ปี โรงงานของบริษัทตั้งอยู่ที่อำเภอบางสะพาน
จังหวัดประจวบคีรีขันธ์ ได้รับการส่งเสริมการลงทุนจากสำนักงานคณะกรรมการส่งเสริมการลงทุน
โดยยังคงได้รับสิทธิประโยชน์บางประการอยู่ในปัจจุบัน
ในปีที่ผ่านมาบริษัทได้รับการต่ออายุการรับรองมาตรฐานด้านการผลิต ISO9001:2000
และได้รับการรับรองมาตรฐานด้านการจัดการสิ่งแวดล้อม ISO14001:2004 อีกด้วย

นอกจากทำเลที่ตั้งโรงงานจะอยู่ในบริเวณที่มีสาธารณูปโภครองรับกลุ่มธุรกิจเหล็กและใกล้กับท่าเรือน้ำลึกเพื่อประหยัดต้นทุนค่าขนส่งวัตถุดิบแล้ว
บริษัทได้เน้นการผลิตสินค้าให้ได้ครบทุกขนาดและทุกชั้นคุณภาพ
ร่วมกับการบริหารการจัดเก็บให้มีสินค้าพร้อมส่งมอบตามความต้องการของลูกค้าอยู่เสมอ
ในปีที่ผ่านมานี้บริษัทจำหน่ายสินค้าให้แก่ลูกค้าในประเทศทั้งหมดโดยเป็นการจำหน่ายสินค้าผ่านตัวแทนจำหน่าย
(ยี่ปั้ว) ทั้งในและนอกกรุงเทพฯ ที่มีความสัมพันธ์ที่ดีและมีความน่าเชื่อถือทางด้านการเงินเป็นหลัก
จึงสามารถขายสินค้าได้ครั้งละจำนวนมากและไม่มีปัญหาในการเรียกเก็บเงินจากลูกค้าแต่อย่างใด

บริษัทอยู่ในอุตสาหกรรมที่มีสินค้าและวัตถุดิบหลักที่จัดว่าเป็นสินค้าที่ไม่มีความแตกต่างกันในเรื่องของคุณภาพ
(Commodity) จึงมีความอ่อนไหวในเรื่องของราคาสูง
ดังนั้นบริษัทจึงมีความเสี่ยงจากการเปลี่ยนแปลงของระดับราคาเหล็กเส้นและวัตถุดิบเหล็กแท่ง
(Billet) ซึ่งมีการเคลื่อนไหวอยู่ตลอดเวลา
การจัดซื้อและการบริหารสิงค้าคงคลังจึงเป็นสิ่งสำคัญต่อความสามารถในการทำกำไรของกิจการ
นอกจากนี้บริษัทมีการนำเข้าวัตถุดิบจากต่างประเทศ
จึงต้องระมัดระวังเรื่องความเสี่ยงจากอัตราแลกเปลี่ยน
ซึ่งบริษัทมีวงเงินสัญญาซื้อขายเงินตราล่วงหน้ากับธนาคารพาณชย์เป็นเครื่องมือในการป้องกันความเสี่ยงดังกล่าว
(ดูรายละเอียดได้ในส่วนที่ 2 เรื่องปัจจัยความเสี่ยง)

ในปี 2548 บริษัทมีรายได้จากการขายเท่ากับ 5,304.2 ล้านบาท ลดลงร้อยละ 17 จากปีก่อน
เนื่องจากเกิดสภาวะความผันผวนในตลาดโลกโดยมีปัจจัยสำคัญอันหนึ่งมาจากการมีผลผลิตส่วนเกินจากประเทศจีน
และมีความพยายามที่จะเก็งกำไรจากผู้ค้าตั้งแต่ช่วงต้นปีโดยมีการสะสมสต็อคสินค้าเพิ่มขึ้นจากที่คาดการณ์กันก่อนหน้านี้ว่าราคาเหล็กยังมีแนวโน้มที่จะสูงขึ้นได้อีก
แต่เมื่อเกิดความผันผวนจากความไม่สมดุลของปริมาณการผลิตที่มีเกินกว่าความต้องการบริโภคที่แท้จริง
ส่งผลให้ราคาเหล็กทั่วโลกลดต่ำลงอย่างรวดเร็ว
ผู้ค้าเหล่านั้นต้องแบกรับภาระต้นทุนสต็อคสินค้าในระดับราคาที่สูง
ขณะที่สภาวะการค้าซบเซาด้วยผู้ซื้อต่างรอดูสถานการณ์ราคาให้เกิดเสถียรภาพก่อน
ราคาขายเหล็กเส้นเฉลี่ยของบริษัท ณ สิ้นเดือนธันวาคม 2548
ลดต่ำลงจากระดับสูงสุดในช่วงต้นไตรมาสที่ 2 ถึงประมาณร้อยละ 20
และเมื่อผู้ซื้อชะลอคำสั่งซื้อก็จะทำให้มีการใช้กำลังการผลิตน้อยลงและไม่เกิดการประหยัดจากขนาด
ในปี 2548 บริษัทมีผลการดำเนินงานขาดทุนสุทธิจำนวน 167.0 ล้านบาท
ลดลงจากที่มีกำไรสุทธิในปี 2547 จำนวน 570.4 ล้านบาท
ซึ่งเป็นผลมาจากการขาดทุนในอัตราแลกเปลี่ยนจำนวน 59.0 ล้านบาท
การขาดทุนจากการประเมินราคาสินทรัพย์ที่ดิน อาคาร และอุปกรณ์จำนวน 19.1 ล้านบาท
และผลขาดทุนจากการตั้งค่าเผื่อการด้อยค่าของสินค้าคงเหลือเมื่อเทียบกับราคาตลาดอีกจำนวน
160.0 ล้านบาท สำหรับฐานะการเงินของบริษัท ณ วันที่ 31 ธันวาคม 2548 บริษัทมีสินทรัพย์รวม
2,812.2 ล้านบาท มีหนี้สินรวม 642.9 ล้านบาท ซึ่งเป็นหนี้สินหมุนเวียนทั้งหมด
และมีส่วนของผู้ถือหุ้นจำนวน 2,169.3 ล้านบาท หรือมีมูลค่าเท่ากับ 1.92 บาทต่อหุ้น

บริษัทมีการจ่ายเงินปันผลระหว่างกาลจากผลกำไรในปี 2547 จำนวน 2 ครั้ง รวมเป็นเงินทั้งสิ้น
286.9 ล้านบาท และจ่ายเงินปันผลงวดสุดท้ายประจำปีเมื่อวันที่ 11 พฤษภาคม 2548
ในอัตราหุ้นละ 0.05 บาท (มูลค่าหุ้นที่ตราไว้หุ้นละ 1 บาท) เป็นเงินจำนวน 56.6 ล้านบาท
รวมเงินปันผลจ่ายจากกำไรสุทธิของปี 2547 ทั้งสิ้น 343.5 ล้านบาท คิดเป็นร้อยละ 60
ของกำไรสุทธิ

จากการเสนอขายหุ้นเพิ่มทุนแก่ประชาชนทั่วไปเป็นครั้งแรกในเดือนมกราคม 2548
ที่ผ่านมาในราคาหุ้นละ 3.80 บาท (มูลค่าที่ตราไว้หุ้นละ 1 บาท)
บริษัทได้นำเงินจากการเพิ่มทุนจำนวน 860.7 ล้านบาท
ไปชำระคืนเงินกู้ระยะยาวที่มีอยู่ทั้งสิ้นจำนวน 540.0 ล้านบาทจนหมดสิ้น
และใช้เงินทุนส่วนที่เหลือเป็นเงินทุนหมุนเวียนในการดำเนินกิจการ
ซึ่งส่งผลให้บริษัทมีความยืดหยุ่นในการบริหารกิจการและมีสัดส่วนหนี้สินต่อทุนที่ดีขึ้น
รวมถึงมีค่าใช้จ่ายดอกเบี้ยที่ต่ำลง
อย่างไรก็ตามผู้ถือหุ้นใหม่มีความเสี่ยงจากสมมติฐานที่ว่าผู้ถือหุ้นเดิมนำหุ้นที่มีอยู่ซึ่งมีต้นทุนที่ต่ำกว่าออกมาขาย
(Dilution Effect) และอาจกระทบต่อราคาหุ้นของบริษัท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)